Mis-sena skolastika li jmiss, għall-ewwel darba ser jibda isir l-eżami tas-SEC f’ħames suġġetti vokazzjonali. Il-Ministru tal-Edukazzjoni Evarist Bartolo qal li din hija waħda biss mill-għaxar inizjattivi fil-qasam edukattiv li se jiġu implimetati mis-sena skolastika l-ġdida. Għall-ewwel darba, l-bord tal-Eżamijiet tas-SEC li jiċċertifika l-istudenti li itemmu l-edukazzjoni sekondarji ser jibqa’ jiċċertifika ukoll suġġett vokazzjonali bħal ma’ huma studji fl-inġinerija, l-informatika u l-istudji turistiċi. Il-Ministru Evarist Bartolo qal li dan ser jiftaħ toroq ġodda għall-istudenti li jkollhom xeħta akbar għal suġġetti vokazzjonali. Huwa qal dan meta żar l-iskola primarja ta’ San Gwann, waħda mil-iskejjel tal-gvern fejn qed jsir il-bejgħ tal-uniformijiet tal-istudenti skont l-arrangament ġdid li sar mil-Ministeru tal-Edukazzjoni li bih l-uniformijiet raħsu b’medja ta’ għaxra fil-mija. Is-Sur Bartolo qal li din ukoll hija inizjattiva b’risq il-ġenituri. Spjega li mis-sena skolastika li jmiss ser ikun introdott is-suġġett tal-‘accounts’ fil-livell primarju u sekondarju kif ukoll s-suġġett tal-etika għall-istudenti li għar-raġunijiet varji ma jattendux għal lezzjonijiet tar-reliġjon. Il-Minsitru Bartolo ħabbar ukoll li se jiġi ntrodott programm tal-lingwaTaljana li bih l-istudenti jitgħallmu jużaw din il-lingwa biex jikkomunikaw aktar milli jitgħallmu s-suġġett mil-bażiku. Il-Ministru spjega wkoll li se jiġu ntrodotti ħafna aktar skejjel medji madwar il-pajjiż, dan minbarra li se tkompli tinfirex il-ko-edukazzjoni madwar Malta u Għawdex li tfisser li s-subien u l-bniet jitgħallmu flimkien. Qal li se jigi estiż anke programm ta’ tagħlim alternattiv għal dawk li jagħżlu t-triq vokazzjonali.